கேள்வி: அழகு சுப்பிரமணியம் - ஆக்கங்கள் பற்றி விளக்கவும்.
பதில்: அழகு சுப்பிரமணியம் 'தி பிக் கேர்ள்' (1964) என்ற சிறுகதைத் தொகுப்பின் ஆசிரியர் ஆவார்; இவை ஆங்கிலேயக் குடியேற்றக் காலத்தில் யாழ்ப்பாணம் இருந்த வாழ்க்கைக் காட்சிகளை விவரிக்கின்றன. இதில் 'புரொஃசஷனல் மோர்னர்ஸ்' (''கூலிக்கு மாரடிப்போர்'') என்ற சிறுகதையும் அடங்கும், இது சில இலங்கைத் தமிழ் சமூகங்களால் கடைப்பிடிக்கப்பட்ட தொழில்முறை துக்க அனுசரிப்பின் வழக்கொழிந்த பழக்கவழக்கங்களையும் நடைமுறைகளையும் கூறுகிறது. இவரது 'குளோசிங் டைம்சு' என்ற சிறுகதைத் தொகுப்பில், இரண்டாம் உலகப் போர்க் காலத்தில் இலண்டனில் அமைக்கப்பட்ட கதைகள் உள்ளன. முல்க் ராஜ் ஆனந்த், இக்பால் சிங் ஆகியோர் தங்களது 'இந்திய சிறுகதைகள்' (1946) என்ற சிறுகதைத் தொகுப்பில் இவரது சிறுகதைகளில் ஒன்றை வெளியிட்டனர். இவரது சிறுகதைகள் லைஃப், லெட்டர்ஸ் டுடே, லெஃப்ட் ரிவியூ, டிரிபியூன் போன்ற பல இதழ்களில் வெளியிடப்பட்டன. அழகு சுப்பிரமணியத்தின் ஒரே ஆங்கிலப் புதினமான ''Mister Moon'' இன்னும் கையெழுத்துப் பிரதியாகவே உள்ளது. ஆனால் இதன் தமிழாக்கம் மல்லிகை (சஞ்சிகை)யில் தொடர்ச்சியாக வெளியிடப்பட்டது. ''Lovely Day'' என்ற சிறுகதை 'மிகச் சிறந்த இந்தியச் சிறுகதைகள்' என்ற ஆங்கிலச் சிறுகதைத் தொகுப்பில் இடம்பெற்றுள்ளது. ''The Mathematician'' என்ற சிறுகதை "உலக இலக்கியத்தின் உன்னதச் சிறுகதைகள்" என்ற தலைப்பில் ஹைடல்பேர்க் நகரில் வெளியிடப்பட்ட சிறுகதைத் தொகுப்பில் இடம்பெற்றுள்ளது. இவருடைய 12 சிறுகதைகள் ராஜ ஸ்ரீகாந்தன் மொழிபெயர்ப்பில் "நீதிபதியின் மகன்" என்ற தலைப்பில் நூலாக 1999 இலும் 2003 இலும் இரண்டு பதிப்புகளாக வெளிவந்தது.